Nikolajus Tomskis

Nikolajus Tomskis (, tikroji pavardė-Grišinas, 1900 m. gruodžio 19 d. Novgorodo gubernijoje – 1984 m. lapkričio 22 d. Maskvoje) – tarybinis skulptorius-monumentalistas, daugelio tarybinės epochos oficialių paminklų autorius, TSRS Dailės akademijos prezidentas (1968-1983 m.), Socialistinio darbo didvyris (1970 m.), penkiskart Stalino premijos laureatas (1941, 1947, 1949, 1950 ir 1952 m.), Lenino premijos (1972 m.) ir TSRS Valstybinės premijos (1979 m.) laureatas.

1964–1970 m. buvo Maskvos valstybinės V. Surikovo vardo dailės akademijos rektorius. N. Tomskis buvo daugumos klasikinių pokarinių Lenino paminklų TSRS teritorijoje autorius, sukūrė daugumą antkapinių paminklų palaidotiems prie Kremliaus sienos Maskvoje.

Darbai Lietuvoje 
Pokario metais atstatinėjant Vilnių, viešose erdvėse pastatyti trys N. Tomskio kūriniai:
 1950 m. liepos 22 d. atidengtas paminklas J. Stalinui prie Geležinkelio stoties. Bronzinė Stalino figūra (3,5 m aukščio) buvo užkelta ant granitinio pjedestalo (5 m aukščio). Stalinas apsirengęs kariškai, viena ranka užkišta už atlapo, kitoje – susuktas dokumentas. Skulptūra sukurta 1948 m., tokios pačios pastatytos Taline, Stalingrade, Jaltoje, Poliarnyj, Karagandoje, Stavropolyje, Sestrorecke ir Maskvos metro stotyje „Kurskaja“. Po 1956 m. paminklas demontuotas, šiuo metu eksponuojamas Grūto parke.

 1950 m. gruodžio 10 d. atidengtas paminklas armijos generolui Ivanui Černiachovskiui ant jo kapo (dab. V. Kudirkos a.). Konkursas paminklui buvo paskelbtas 1946 m., tačiau dėl lėšų stokos paminklo statyba užsitęsė. Šis paminklas specialistų buvo laikomas vienu geriausiu N. Tomskio darbų. Černiachovskis stovi vienplaukis, apsisiautęs vėjo plaikstomą apsiaustą. Paminklo priekyje lietuviškas užrašas „Armijos generolui Černiachovskiui I.D. nuo lietuvių tautos“, postamento šonuose- bronziniai reljefai, vaizduojantys „išvaduotojus pasitinkančius dėkingus lietuvius“. 1993 m. I. Černiachovskio palaikai perkelti į Novodevičės kapines Maskvoje, skulptūra perduota Voronežo miestui, pjedestalo reljefai eksponuojami  .Grūto parke

 1952 m. liepos 20 d. atidengtas paminklas V. Leninui (dab. Lukiškių a.). Skulptūra – modifikuota 1940 m. sukurto paminklo Voroneže kopija. Tokia pati skulptūra iki šiol stovi Irkutske. Kartu atidaryta ir V. Mikučianio suprojektuota aikštė. 1991 m. rugpjūčio mėn. paminklas demontuotas, šiuo metu eksponuojamas Grūto parke.

Išnašos

Nuorodos 
 Stalininis „penkmetis“

Tomskis, Nikolajus